DA Den Europæiske Unions Tidende CE 78/487

(2004/C 78 E/0509)

SKRIFTLIG FORESPØRGSEL E-3204/03

af Alexandros Alavanos (GUE/NGL) til Kommissionen

(30. oktober 2003)

Om: Kommerciel udnyttelse af beskyttede arter i den græske natur

Ifølge en offentliggørelse i avisen »To Vima« (5.10.2003) har miljøorganisationer og videnskabelige organer afsløret, at Landbrugsministeriet har givet et selskab tilladelse til at indfange og kommercielt udnytte nogle sjældne og beskyttede arter i den græske natur (fugle, skildpadder, slanger, kamæleoner og andre) uden nogen begrænsninger, hvad angår betingelser for indsamling, indfangning, transport og opbevaring.

1. Hvordan kommenterer Kommissionen denne kendsgerning? Hvad mener Kommissionen om, at det i de udstedte tilladelser ifølge disse offentliggørelser er nævnt, at de pågældende arter er »statslig ejendom«?

2. Hvordan sikres overholdelsen af artikel 5 i direktiv 79/409/EØF (1), ifølge hvilken det er forbudt at indfange alle de fuglearter, der lever i vild tilstand, med undtagelse af dem, der er opført på listen over arter, som der må drives jagt på?

3. Har den i henhold til artikel 14 i forordning (EF) 338/97 (2) (CITES) nedsatte håndhævelsesgruppe med ansvar for at sikre, at forordningen overholdes, kendskab til denne sag? Deltager Grækenland i denne gruppe? Overholdes forordningens artikel 8, stk. 1?

Svar afgivet på Kommissionens vegne af Margot Wallström

(19. december 2003)

Kommissionen kan meddele det ærede medlem, at den på grundlag af en klage (nr. 2003/4831) vedrørende landbrugsministeriets udstedelse af tilladelser til indsamling og opdræt af en række græske vilde arter, der er optaget i bilag IV til Rådets direktiv 92/43/EØF (3), har indledt en sag for at undersøge, om denne praksis er i overensstemmelse med forpligtelserne efter direktivets artikel 12 og 16.

Da den pågældende klage ikke vedrører fangst af fuglearter, er den endnu ikke blevet sat i forbindelse med Rådets direktiv 79/409/EØF (4). Kommissionen vil imidlertid også rejse dette spørgsmål med de græske myndigheder, og hvis der er udstedt tilladelser til indsamling af enheder af fuglearter, der er beskyttet i medfør af direktiv 79/409/EØF, vil dette blive taget op. Kommissionen kan forsikre det ærede medlem om, at den vil fortsætte sin undersøgelse af klagen og ikke tøve med at træffe alle de nødvendige foranstaltninger til at sikre, at Grækenland handler i overensstemmelse med Fællesskabets lovgivning.

Hvad angår muligheden for, at der er sket en overtrædelse af Rådets forordning (EF) nr. 338/97 (5) (CITES), skal det nævnes, at kommerciel handel med arter i bilag A, B og C er tilladt efter forordningens artikel 5 og 8, hvis de pågældende arter stammer fra en medlemsstat og er indfanget eller indsamlet i naturen i overensstemmelse med lovgivningen i denne medlemsstat. Der kan således kun blive tale om overtrædelse af denne forordning, hvis det drejer sig om arter, der er opført i forordningen (ikke andre arter), og kun hvis det kan fastslås, at de græske myndigheder har udstedt tilladelser for disse arter i strid med Grækenlands egne love eller Rådets direktiv 92/43/EØF.

Kommissionen vil behandle denne sag efter standardklageproceduren og vil ikke forelægge den for håndhævelsesgruppen i artikel 14, stk. 3, i Rådets forordning (EF) nr. 338/97, eftersom denne gruppe ikke er et udvalg, hvortil man kan indgive klager over overtrædelser fra medlemsstaternes side. Gruppen er derimod et forum for alle medlemsstaternes håndhævelsesmyndigheder (dvs. politi, told osv.), hvor de kan drøfte og udveksle oplysninger om tekniske spørgsmål af fælles interesse med henblik på at forbedre håndhævelsen af CITES-forordningen.

(1) EFT L 103 af 25.4.1979, s. 1.

(2) EFT L 61 af 3.3.1997, s. 1.

(3) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.

(4) Rådets direktiv 79/409/EØF af 2. april 1979 om beskyttelse af vilde fugle.

(5) Rådets Forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed, EFT L 61 af 3.3.1997.